CELEX: 32009R0344
Language: el
Date: 2009-04-24 00:00:00
Title: Κανονισμός (ΕΚ) αριθ. 344/2009 της Επιτροπής, της 24ης Απριλίου 2009 , που τροποποιεί για 106η φορά τον κανονισμό (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν

25.4.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 105/3
            
         
      ΚΑΝΟΝΙΣΜΌΣ (ΕΚ) αριθ. 344/2009 ΤΗΣ ΕΠΙΤΡΟΠΉΣ
   
   της 24ης Απριλίου 2009
   που τροποποιεί για 106η φορά τον κανονισμό (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το πρώτο εδάφιο του άρθρου 7 παράγραφος 1,
   Εκτιμώντας τα ακόλουθα:
   
               (1)
            
            
               Το παράρτημα Ι του κανονισμού (ΕΚ) αριθ. 881/2002 περιλαμβάνει κατάλογο των προσώπων, των ομάδων και των οντοτήτων που αφορά η δέσμευση κεφαλαίων και άλλων οικονομικών πόρων στο πλαίσιο του εν λόγω κανονισμού.
            
         
               (2)
            
            
               Στις 4 Φεβρουαρίου 2009, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να τροποποιήσει τον κατάλογο των φυσικών και νομικών προσώπων, των ομάδων και των οντοτήτων στα οποία πρέπει να εφαρμοστεί η δέσμευση κεφαλαίων και άλλων οικονομικών πόρων, με την προσθήκη ενός φυσικού προσώπου στον κατάλογο, δεδομένου ότι υπάρχουν πληροφορίες σχετικά με τη σύνδεσή του με την Αλ Κάιντα. Η αιτιολόγηση για τις εν λόγω τροποποιήσεις έχει διαβιβασθεί στην Επιτροπή.
            
         
               (3)
            
            
               Η επιτροπή κυρώσεων τροποποίησε τα στοιχεία ταυτότητας στις 15 Απριλίου 2009.
            
         
               (4)
            
            
               Το παράρτημα Ι πρέπει επομένως να τροποποιηθεί ανάλογα.
            
         
               (5)
            
            
               Για να εξασφαλιστεί η αποτελεσματικότητα των μέτρων που προβλέπονται στον παρόντα κανονισμό, ο παρών κανονισμός πρέπει να τεθεί σε ισχύ αμέσως.
            
         
               (6)
            
            
               Επειδή ο κατάλογος των ΗΕ δεν περιλαμβάνει τη σημερινή διεύθυνση του εν λόγω φυσικού προσώπου, πρέπει να δημοσιευθεί ανακοίνωση στην Επίσημη Εφημερίδα ώστε το ενδιαφερόμενο πρόσωπο να μπορεί να επικοινωνήσει με την Επιτροπή και εν συνεχεία να μπορεί η Επιτροπή να του ανακοινώσει τους λόγους στους οποίους στηρίζεται ο παρών κανονισμός, να του δώσει την ευκαιρία να υποβάλει παρατηρήσεις σχετικά με αυτούς τους λόγους και να επανεξετάσει τον παρόντα κανονισμό βάσει των παρατηρήσεων και ενδεχομένως τυχόν διαθέσιμων συμπληρωματικών πληροφοριών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Απριλίου 2009.
      
         
            Για την Επιτροπή
         
         Eneko LANDÁBURU
         
         
            Γενικός Διευθυντής Εξωτερικών Σχέσεων
         
      
   
   
      (1)  ΕΕ L 139 της 29.5.2002, σ. 9.
   
      ΠΑΡΑΡΤΗΜΑ
      Το παράρτημα I του κανονισμού (ΕΚ) αριθ. 881/2002 τροποποιείται ως εξής:
      Η ακόλουθη καταχώριση προστίθεται υπό τον τίτλο «Φυσικά πρόσωπα»:
      
         «Abdul Haq [γνωστός και ως α) Maimaitiming Maimaiti, β) Abdul Heq, γ) Abuduhake, δ) Abdulheq Jundullah, ε) 'Abd Al-Haq, στ) Memetiming Memeti, ζ) Memetiming Aximu, η) Memetiming Qekeman, θ) Maiumaitimin Maimaiti, ι) Abdul Saimaiti, ια) Muhammad Ahmed Khaliq, ιβ) Maimaiti Iman, ιγ) Muhelisi, ιδ) Qerman, ιε) Saifuding]. Ημερομηνία γέννησης: 10.10.1971. Τόπος γέννησης: Chele County, Khuttan Area, Αυτόνομη Περιοχή Xinjiang Uighur, Κίνα. Εθνικότητα: Κινέζος. Αριθ. καταχώρησης στα εθνικά μητρώα: 653225197110100533 (αριθμός κινεζικής ταυτότητας). Ημερομηνία προσδιορισμού που αναφέρεται στο άρθρο 2α παράγραφος 4 στοιχείο β): 15.4.2009. Άλλες πληροφορίες: εγκατεστημένος στο Πακιστάν τον Απρίλιο του 2009.»